
A gasztroműsorok hatása a fine diningra

Napjainkban a főzőműsorok egyre nagyobb szerephez jutnak a médiában, A Konyhafőnök vagy a Séfek Séfe adásait hétről hétre számos tévénéző követi. Véleményem szerint a műsorokban bemutatott tartalom befolyásolja a fine dining keresleti és kínálati oldalát egyaránt. Ezen gasztronómiai irányzat sikerei is növelik jelenkorunk gasztroműsorainak relevanciáját.
A fine dining célközönségének három olyan esszenciális tényezőt kell magáénak tudnia, amelyekből kettőre hatással lehetünk. Ez a motiváció és az egyén edukációja, melyek mellett csak reménykedhetünk a megfelelő mértékű diszkrecionális jövedelem meglétében.
Kutatásom célja egyrészt a gasztroműsorok hatásának feltárása volt a fine dining keresleti és kínálati oldalára, emellett a dinamikusan fejlődő fine dining bizonytalan fogalmának pontosabb meghatározására is törekedtem.
Primer kutatásom eszközei között szerepelt a mélyinterjú, melyben négy fiatal, elismert szakembert kérdeztem a főzőműsorok rájuk gyakorolt hatásáról, illetve a fine dining fogalmáról. Véleményeik alapján a hazai fine dining: egy vendégközpontú, fiziológiai és esztétikai igényt egyaránt kielégíteni képes gasztronómiai szemléletmód, amelyet a végtelen részletekig kimerülő jól átgondolt koncepcionalitás, a kiváló minőségű alapanyagok tudatos felhasználása és a tökéletességre való folyamatos törekvés jellemez.
A keresleti oldalt egy strukturált kérdőívvel mértem fel, melyre 604 kitöltés érkezett. A leíró statisztikák számítása mellett hipotézisvizsgálatokat végeztem. A sokasági arányok összehasonlítására kétmintás z-próbát, míg a Likert-skálás kérdések esetében, a csoportok összevetésére Mann-Whitney próbát alkalmaztam (α=0,05).
A gasztroműsorokat fogyasztók nem ismerik nagyobb arányban a fine dining lényegét, ugyanakkor A Konyhafőnök műsort jellemzően követő személyek szívesebben kísérleteznek új alapanyagokkal, próbálják ki más nemzetek konyháinak ételeit, nyitottabbak új ételek kóstolására, illetve sokszínűbben is étkeznek. A főzőműsorok nagyobb közönséghez juttatják el a főzést, illetve annak esztétikai élményét, melynek következtében a hazai kereslet is megnőtt a fine dining éttermek esetében. A főzőműsorok a megkérdezett szakemberek mellett a szakma tanulóira is hatással vannak, mivel téves képet alkotnak a konyha légköréről, annak működéséről, ami főként a diákok szakma iránti alázatának hiányában mutatkozik meg.
Kutatási eredményeim megfelelő alapját képezhetik a fine dining iránti kereslet bővítési lehetőségeinek céltudatos feltárásához.



